
REFERAT

privind apobare  a D.A.L.I., pentru obiectivul Modernizare Parcul Cetăţii (Centrul Civic)
din Timişoara

Situaţia juridică a terenului şi suprafaţa: Primăria Municipiului Timişoara, suprafaţa de 77.619,00 mp.
Istoricul acestui parc este foarte scurt.
	Aproape întreaga suprafaţă a parcului a fost incinta uneia din cele mai mari cazărmi militare din Europa, situată în vecinătatea cetăţii Timişoarei. Ea a dăinuit ca atare până după cel de-al doilea război mondial.
	Dezafectarea şi dărâmarea cazărmii, rămasă nefiresc în centrul unui oraş deja modern, a început prin 1956. În 1959 încă mai exista o parte din principala clădire a cazărmii, despre care se spune că ar fi avut o lungime de 1,5 km. Era bine ancorată în peisajul urban, pe locul actualului hotel Continental, coborând mult spre muzeu.
	Demolarea ei a durat câţiva ani buni, întreaga suprafaţă fiind un câmp de moloz. A mai rămas din cazarmă clădirea actualei săli de gimanstică, amenajată pentru diverse spectacole. S-a plantat în jurul ei un şir de plopi piramidali, care astăzi sunt impresionanţi. În tot restul suprafeţei au existat doar câteva exemplare izolate de arbori ce s-au menţinut.
	Suprafaţa complet degajată a constituit subiectul unor dispute şi frământări urbanistice în legătură cu destinul ei. A existat un proiect grandios, dublat de o expoziţie, în care se concepuse aici construirea unui centru civic modern, cu o imensă operă, cu clădiri administrative. Viziunea avântată depăşea însă cu mult posibilităţile unei ţări sărăcite de un război şi de un regim politic ce experimenta într-un anumit mod progresul.
	Spre sfârşitul deceniului al 7-lea, proiectul a rămas doar un vis. Edili mai pragmatici s-au apucat de treabă. În intervalul 1968–1971 s-a construit hotelul Continental, clădirea cea mai înaltă a Timişoarei şi cu o supleţe de bun gust. Cam tot în acelaşi interval, câţiva ani în urmă s-a construit bulevardul ce traversează parcul, realizând o fluenţă firească a circulaţiei în centrul oraşului. Apoi, după 1971, pentru a masca incertitudinile urbanistice privind această zonă s-a decis înverzirea ei. S-a plantat masiv, cu tot materialul existent în pepiniere, în special arbori, fără o gândire conturată, în stilul acţiunilor pompieristice caracteristice acelor vremuri. Se stabilea o soluţie provizorie, în aşteptarea unor zile mai promiţătoare.
	Vegetaţia a crescut, selecţia specifică masivelor forestiere a acţionat, numeroase exemplare s-au uscat din cauza cuverturii subţiri de sol ce acoperă molozurile, pe anumite porţiuni, s-a conturat o tramă de alei „de tranzit” şi în prezent există un fond vegetal tânăr, relativ variat cu o valoare peisagistică modestă, dar care constituie un fond valoros de pornire.
	Provizoratul a devenit permanenţă, vegetaţia s-a înălţat şi a instaurat viguros o nouă funcţiune a acestei zone, cea recreativă. Această oază verde în centrul oraşului, în imediata apropiere a zonei strict minerale din fosta cetate, defineşte astăzi personalitatea urbanistică a oraşului şi a intrat în subconştientul ambiental al locuitorilor. Acest fond vegetal existent va putea deveni o piesă „forte” în structura urbanistică.
	Ar fi o adevărată „crimă ambientală şi urbanistică” renunţarea la acest bun câştigat conjunctural şi înlocuirea lui cu o lume minerală, chiar dacă numai ca obiective izolate.
	Două funcţiuni pot fi identificate în acest parc:
	— funcţiunea preponderent de tranzit;
	— funcţiunea secundară de recreere.
	Slaba reprezentare a celei de a doua funcţiuni, care ar trebui să fie preponderentă se explică prin lipsa unei gândiri corespunzătoare în conceperea parcului.
Acest proiect va fi implementat datorită necesităţii amenajării arhitecturale peisagistice a parcurilor, scuarurilor, grădinilor concomitent cu o dezvoltarea a infrastructurii şi a serviciilor de relaxare, recreere şi sport.
Sursa de finanţare: Bugetul local capitolul Cap 67.02.05.03. întreţinere grădini, parcuri, zone verzi şi de agrement Cap. C Studii şi proiecte.
Primăria Municipiului Timişoara a recepţionat D.A.L.I. pentru „ Modernizarea Parcului Cetăţii (Centrul Civic)"cu nr.RM.2015-002322/21.10.2015, 'realizat de SC GREEN CITY ANDLIV SRL conform contractului de prestări servicii. în vederea realizării investiţiei este necesară aprobarea D.A.L.I, respectiv a Devizului general din D.A.L.I. al obiectivului „Modernizarea Parcului Cetăţii(Centrul Civic)"
Valoarea totală a investiţiei „ Modernizarea Parcului Cetăţii (Centrului Civic)" este estimată, conform devizului general al investiţiei, la 6.551,510 mii lei (exclusiv TVA), respectiv 1.459,719 mii Euro (1 euro =4,4882 lei'la data de 18.06.2015.
Durata de realizare pentru execuţia lucrărilor de „ Modernizarea Parcului Cetăţii (Centrului Civic)"este estimată la 6 luni.
Având în vedere cele prezentate propunem aprobarea D.A.L.I a obiectivului „ Modernizarea Parcului Cetăţii (Centrului Civic )"conform Anexei, care va face parte integrantă din Hotărârea Consiliului Local.

